SK Úradný vestník Európskej únie C 133/1

Uznesenie Európskeho hospodárskeho a sociálneho výboru na podporu Schengenskej dohody

Zachovajme si slobodu pohybu, podporme Schengen

(2016/C 133/01)

Voľný pohyb je najkonkrétnejším úspechom európskej integrácie. Schengenská dohoda, vďaka ktorej môžu ľudia slobodne cestovať z jednej krajiny do druhej za prácou, štúdiom a na dovolenku a ktorá odstraňuje materiálne prekážky pohybu tovaru a služieb, je základným kameňom vnútorného trhu, ktorý predstavuje 2,8 bilióna EUR, zahŕňa 1,7 milióna cezhraničných pracovníkov a 57 miliónov cezhraničných presunov cestnou dopravou za rok. Odstránenie kontrol na vnútorných hraniciach výrazne pomohlo zdolať bariéry, zblížiť ľudí a pozdvihnúť európske hospodárstvo. Viaceré generácie Európanov vyrástli využívajúc výhody schengenského priestoru bez toho, aby si to uvedomovali. Opätovné zavedenie hraničných kontrol by nás stálo okolo 100 miliárd EUR, čo predstavuje 0,8 % HDP, a kultúrne, spoločensky a hospodársky by nás ochudobnilo.

Európsky hospodársky a sociálny výbor bezvýhradne podporuje zásady, ktoré viedli signatárske členské štáty dohody z roku 1985 k tomu, aby vyhlásili, že „sú si vedomé toho, že stále užšia únia národov členských štátov Európskych spoločenstiev sa musí prejaviť vo voľnom prekračovaní vnútorných hraníc pre všetkých štátnych príslušníkov členských štátov a vo voľnom pohybe tovaru a služieb“ a že sa usilujú „o upevnenie solidarity medzi svojimi národmi odstránením prekážok voľného pohybu na spoločných hraniciach medzi štátmi […]“. Cieľom dohody bolo vytvoriť úniu národov a upevniť solidaritu medzi národmi. Jej narušenie by malo hrozivé hospodárske dôsledky a navyše by solidarite a Únii samotnej mohlo zasadiť osudový úder.

Výbor tiež bezvýhradne podporuje zásadu, na základe ktorej členské štáty, ktoré podpísali Zmluvy o fungovaní Európskej únie, stanovili, že „Únia tvorí politiku s cieľom […] zabezpečiť absenciu akýchkoľvek kontrol osôb bez ohľadu na štátnu príslušnosť pri prekračovaní vnútorných hraníc“, pričom sa zabezpečuje účinné riadenie kontroly na vonkajších hraniciach (článok 77 ods. 1).

Členov EHSV ako zástupcov európskej občianskej spoločnosti preto stále viac znepokojuje tlak vyvíjaný na Schengenskú dohodu. EHSV vyzýva európske vlády, aby nepodľahli populistickému nátlaku a strachu, ale aby bránili práva, za ktoré sme bojovali. Výbor uznáva, že nedávne udalosti poukázali na vážne nedostatky v pohraničnom systéme Európskej únie a spochybnili našu schopnosť účinne monitorovať pohyb tých, ktorí nám chcú uškodiť. Tieto otázky sa musia riešiť, ale problémom nie je schengenský priestor, a preto by sa mu nemala pripisovať vina za všetko. Inštitúcie EÚ musia za každú cenu zabrániť tomu, aby sa schengenské pravidlá postupne zrušili, čo by viedlo k rozpadu vnútorného trhu a v konečnom dôsledku bolo na úkor nás všetkých.

Schengenský priestor nemôže byť iba taký silný ako jeho najslabší článok. Ochrana hraníc EÚ by mala byť spoločnou vecou všetkých členských štátov, ktoré by mali byť spoločne zodpovedné za jej zabezpečenie. Záväzky, ktoré členské štáty prijali s cieľom zefektívniť a posilniť činnosť agentúry Frontex, sa musia rešpektovať. Bez účinných kontrol na vonkajších hraniciach nebude Únia schopná umožniť prístup tým utečencom, ktorí potrebujú pomoc. Účinné kontroly na vonkajších hraniciach sú koniec koncov predpokladom zachovania schengenského systému. Zabezpečenie hraníc však nesmie viesť k vytváraniu prekážok pre tých, ktorí potrebujú ochranu z humanitárnych dôvodov v súlade so Ženevským dohovorom.

Musíme byť pripravení siahnuť po odvážnych riešeniach, ktoré umožnia zachovať naše práva a ochrániť našu Úniu bez vnútorných hraníc a dovolia ľuďom pracovať, obchodovať, študovať, vymieňať si myšlienky, výrobky a služby. Toto je naša Európa, náš Schengen, toto sú naše sociálne a základné práva, ktoré musíme brániť.

Výbor sa preto obracia na európske a vnútroštátne združenia občianskej spoločnosti, aby prejavili podporu nielen zachovaniu, ale aj posilneniu a rozšíreniu schengenského priestoru. Zaväzuje sa, že sám bude intervenovať na pôde inštitúcií EÚ, najmä Rady, aby členské štáty zostali verné zásadám zmlúv a dohôd, ktoré pre úniu európskych národov predstavujú jednoznačné hodnoty.